Til elever og foresatte skoleåret 2022/2023

**Valg av praktisk valgfag.**

Det er ulik mulighet for valgfag på våre tre trinn. På neste side, ser dere hvilke valgfag det er mulig å velge. Elevene kan velge samme fag, eller bytte til andre valgfag etter hvert år. Valgmulighetene vil imidlertid kunne begrenses av antall elever som søker de enkelte fagene, da skolen av økonomiske hensyn ikke setter i gang små grupper. Skolen vil prioritere de elevene som velger faget for første gang. Valgfag har vurdering med karakter, og teller til inntak på videregående skole. Dersom eleven har samme fag flere år, regnes den siste karakteren man får i faget. Har man forskjellige fag gjennom de tre årene på ungdomsskolen, regnes et gjennomsnitt av de avsluttende terminkarakterene i faget.

En beskrivelse av valgfagene finner dere på side *tre* i dette dokumentet.

Læreplanene i alle valgfagene er lagt ut på direktoratets hjemmeside: <https://sokeresultat.udir.no/finn-lareplan.html#?k=valgfag&start=1&query=valgfag>

Fristen er ***20.04.22***. Eventuelle spørsmål rettes til undertegnede.

Med vennlig hilsen

Mette Karin Nordeng

rektor

**Valg av praktisk valgfag 2022/2023**

**Navn: (Skriv blokkbokstaver) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Trinn: 8. 9. 10.**

**Underskrift fra foresatte\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

NB! Barn født i 2007 og 2008 benytter digitalt valgskjema. Du skal velge mellom **tre** alternativer i prioritert rekkefølge.

|  |  |
| --- | --- |
| **Følgende valgfag tilbys på Hammer skole:** | **Alternativ 1,2 og 3** |
| *Fysisk aktivitet og helse* |  |
| *Friluftsliv* |  |
| *Programmering* |  |
| *Kulturarv (med hovedfokus skolehage)* |  |
| *Teknologi og design* |  |
| *Innsats for andre (Kun tilgjengelig for 9. og 10. trinn)* |  |
| *Medier og kommunikasjon (Kun tilgjengelig for 10.trinn)* |  |
| *Ideer og praktisk forskning*  |  |
| *Design og redesign* |  |
| *Praktisk håndverksfag* |  |
| *Utvikling av produkter og tjenester (Kun tilgjengelig for 9. og 10. trinn)* |  |
| *Produksjon for scene* |  |

**Beskrivelse av valgfagene på Hammer skole, 2022/2023**

* **Fysisk aktivitet og helse:** Fysisk aktivitet og helse handler om å stimulere til bevegelsesglede og interesse for fysisk aktivitet og kosthold som grunnlag for en helsefremmende livsstil. Gjennom varierte fysiske aktiviteter, alene og sammen med andre, skal elevene kunne oppleve mestring. Faget skal gjøre elevene kjent med aktiviteter som kan motivere dem til en fysisk aktiv livsstil og til å velge et helsefremmende kosthold også videre i livet «Fysak» har også en del som handler om ernæring. I forbindelse med dette er vi ute og lager sunn mat enten ute på bål, eller inne på skolens kjøkken. Vi har også fokus på riktig kosthold i forbindelse med trening.
* **Friluftsliv:** Friluftsliv handler om at elevene skal oppleve turglede og respekt for naturen og naturressursene. Faget skal gi elevene forståelse for mangfoldet i naturen. Faget skal bidra til å fremme fysisk og psykisk helse ved å gi elevene erfaring med å bruke naturen til rekreasjon og aktiviteter. Vi ønsker at faget skal styrke elevenes evne til å ta vare på seg selv og andre i naturen. Det aller meste av undervisningen foregår utendørs, og faget passer for deg som ha mye erfaring med være ute og for deg som ikke har det. Vi bruker naturen for det den er verdt. Opplevelser i kano, på fottur, ski, skøyter, fisketurer, bærtur, soloppganger, bålkos, lek og samhold er noe av det vi bruker timene til. Skolen har tilgang til mye utstyr, blant annet kanoer. Det hender vi utvider undervisningen for å få til lengre turer, og elevene får da avspasering andre økter. De sist årene har vi hatt store klasser i friluftsliv og du blir kjent med mange også på tvers av trinnene. Eventyrene er der ute!
* **Medier og kommunikasjon:**På Hammer skole er dette faget der du jobber med journalistikk, film og foto. Du kan lære om hvordan du kan ta bedre bilder, redigere bilder, lage og klippe filmer og jobbe med å skrive tekster knyttet til journalistfaget. Gruppearbeid er en stor del av faget, og elevene skal lære hvordan man jobber i en redaksjon med ulike arbeidsoppgaver. Elevene viktigste produksjon er å lage årbok for 10.trinn.

* **Teknologi og design:** I teknologi i praksis lærer du om, og jobber med teknologi som finnes i samfunnet og i dagliglivet. I faget jobber du med prosjekter hvor du lærer å bruke verktøy, programmeringsspråk, arbeidstegninger og konstruksjoner for å lage ulike produkter. Vi har for eksempel laget luftrakett med fallskjerm, brokonstruksjoner, modellhus, robot (Lego Mindstorm), bil med mekanisk motor, hydrauliske maskiner, lystavler, kastemaskiner, testing av turbiner, glidefly, programmering av spill m.m.
* **Ideer og praktisk forskning:** Dette er et fag der vi undersøker hypoteser og forskningsspørsmål, og utfører mange undersøkelser for å finne ut det vi lurer på. Undersøkelsene foregår på skolen eller ute i “felten”. Vi jobber prosjektbasert, mye i grupper og lager ulike produkter. Eksempler på undersøkelser kan være å lage «best i test»- undersøkelser, eller å finne ut hvordan blodsukkeret vårt påvirkes av ulik mat. Til julemarkedet pleier vi å bidra med å lage produkter som badebomber eller krem. Resultatene våre viser vi frem på ulike måter gjennom for eksempel film, apper, pod-caster mm.
* **Design og redesign:** Dette er et fag hvor du får lære hvordan man kan bruke forskjellige teknikker i skapende arbeid*.* I dette valgfaget får du prøve deg som designer.Design finnes overalt; taklampen, stolen du sitter på og buksa du har på deg. Rundt oss finnes det mange forskjellige gamle ting som vi ikke trenger å kaste, men heller gi dem et litt nytt utseende. Vi fokuserer mye på redesign, som betyr gjenbruk av gamle produkter, møbler, «dingser» og klær. Vi jobber med ulike teknikker, materialer og verktøy, og du vil bli kjent med designprosessen fra a til å. Dette er et kunst- og håndverksfag, men kanskje på en litt ny måte.
* **Praktisk håndverksfag:** Elevene skal vise og utvikle kompetanse i praktisk håndverksfag ved bruk av ulike verktøy og håndverksteknikker. Elevene skal velge og bruke ulike råvarer, og anvende disse på en bærekraftig og hensiktsmessig måte. Elevene skal kunne utfolde seg utforskende og kreativt. Vi har hatt et nært samarbeid med kommunens husflidslag, og elevene har vært på Skårer gård og lært seg dreiing.
* **Utvikling av produksjon og tjenester:** På Hammer skole er dette valgfaget lagt opp etter Ungt entreprenørskaps modell om elevbedrift. Det vil si at elevene etablerer elevbedrifter med ulike roller fordelt mellom elevene. Elevbedriftene bør ha fra 4-7 ansatte (elever), som skal fylle roller som daglig leder, økonomisjef, markedssjef, personalsjef, produksjonssjef og salgssjef. Bedriftene skal produsere varer som kan omsettes på ulike arenaer, som for eksempel skolens julemarked, men også ellers i nærmiljøet. I hovedsak skal elevbedriftene produsere noe spiselig, ettersom vi jobber på skolens kjøkken. Bedriftene deltar på Ungt entreprenørskaps Gründerexpo i Akershus, hvor de kan vinne priser for alt fra beste bedrift til beste logo. Det er en forutsetning at du kan jobbe selvstendig, og bidra inn i et lag for å lykkes i dette faget.
* **Programmering:** Har du lyst til å løse fremtidens teknologiske utfordringer? Har du lyst til å lage app-en du mangler på telefonen din? Liker du problemløsing og prosjektarbeid? Da er programmering faget for deg. Her får du lære deg kodespråk, problemløsing og logisk tankegang. I programmering jobber vi med prosjekter der du får velge hva du selv vil lage.
* **Innsats for andre:** Har du lyst til å skape en meningsfylt hverdag for andre? I valgfaget «Innsats for andre» lærer man om hva frivillig arbeid er. Elevene skal undersøke hvilke behov som finnes i lokalmiljøet for frivillig innsats, for deretter å planlegge og gjennomføre frivillig arbeid. Aktuelle aktiviteter kan for eksempel være; leksehjelp, besøksvenn, aktivitetsleder, bistå folk som trenger it-hjelp, eller drive med dugnadsarbeid. Elevene skal underveis i faget evaluere eget og andres arbeid. Faget kan også organiseres som elevbedrift etter modell fra Ungt entreprenørskap (jf. faget beskrivelsen under faget **Produksjon av varer og tjenester)**. Et eventuelt overskudd i bedriften vil gå til et frivillig arbeid som elevene bestemmer selv.
* **Produksjon for scene:** Dette er faget hvor du får sjansen til å stå på en scene som musiker, solist, korist, danser eller skuespiller sammen med andre foran store og små publikum. Faget handler om å skape og formidle. Vi samarbeider med musikk og kulturskolen, samt de øvrige ungdomsskolene i kommunen om en større forestilling i Lørenskog hus. Vi jobber med gode musikere, og profesjonelle lyd- og lysdesignere. I tillegg setter vi kanskje opp små og store ting underveis. I sal og scene er målet å utvikle dine musikalske talenter og andre kreative ferdigheter.
* **Kulturarv med hovedvekt skolehage:** Vi skal lage vår egen skolehage med ulike typer vekster. Vi lærer om hvordan vi tar vare på miljøet og plantene våre, og om hvordan vi kan bruke det vi dyrker til å lage ulike produkter. I dette faget blir det opplæring i bærekraftighet og om hvordan vi tar vare på ulike typer vekster. Du vil lære om hvordan planter har ulike egenskaper og nytteverdier. I tillegg til det blir det nok litt snekring, noe planting, mye vedlikehold og omsorg for vekstene, samt matlaging og produksjon av andre produkter. For at du skal trives med dette valgfaget må du ha tålmodighet, og kunne vise omsorg og respekt for miljøet og plantene. Du må også være forberedt på at det blir en del gå/sykkelturer frem og tilbake mellom skolen og skolehagen på Skårer gård.